Bétera commemora el Dia Mundial Contra el Càncer
04 de febrer de 2021

Bétera es tiny de verd hui per a commemorar el Dia Mundial Contra el Càncer. La situació de pandèmia no ha permés dur a terme cap acte multitudinari i obert al públic però l'Alcaldessa de Bétera, Elia Verdevío, el regidor de Sanitat, Carlos Abad i la Presidenta de la Junta Local Contra el Càncer de Bétera, Raquel Granell, han volgut retre homenatge i mostrar el seu ferm suport de manera simbòlica amb la solta de globus verds als jardins de Casa Nebot.

A més tots els veïns i veïnes de Bétera que acudisquen hui a les farmàcies del municipi podran trobar també un ram de globus verds iguals als que s'han llançat al cel. Com que, a fi de visibilitzar el Dia Mundial Contra el Càncer, el Consistori ha posat en marxa una campanya conjunta amb les farmàcies locals i el Centre de Salut que hui s'han tenyit també de color verd gràcies a aquest conjunt de globus que presidiran cadascun d'aquests establiments.

Per això, Elia Verdevío, Carlos Abad i Raquel Granell han visitat algunes de les farmàcies de Bétera per a donar a conéixer de primera mà la commemoració d'aquest dia entre la ciutadania. “Cal no oblidar la urgent necessitat de reivindicar una major investigació, fer costat al nostre personal sanitari, apostar pel diagnòstic precoç i fomentar hàbits de vida saludables entre els veïns i veïnes”, ha manifestat l'Alcaldessa de Bétera. Mentre que el regidor de Sanitat ha afegit “en aquests moments de pandèmia no podem ignorar aquesta malaltia, hem de continuar lluitant per a donar-li visibilitat i continuar conscienciant a la nostra població”

A poqueta nit, el conegut edifici de Casa Nebot s'il·luminarà de color verd mostrant, una vegada més, el suport a les persones que pateixen o han patit aquesta malaltia.